KOMISIJOS DELEGUOTASIS REGLAMENTAS (ES) 2022/2182

2022 m. rugpjūčio 30 d.

kuriuo dėl viso paros raciono pakaitalų svoriui kontroliuoti lipidų ir magnio reikalavimų iš dalies keičiamas Deleguotasis reglamentas (ES) 2017/1798

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. birželio 12 d. Europos Parlamento ir Tarybos reglamentą (ES) Nr. 609/2013 dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti ir kuriuo panaikinami Tarybos direktyva 92/52/EEB, Komisijos direktyvos 96/8/EB, 1999/21/EB, 2006/125/EB ir 2006/141/EB, Europos Parlamento ir Tarybos direktyva 2009/39/EB ir Komisijos reglamentai (EB) Nr. 41/2009 ir (EB) Nr. 953/2009 (1), ypač į jo 11 straipsnio 2 dalį,

kadangi:

(1) Komisijos deleguotajame reglamente (ES) 2017/1798 (2), be kita ko, nustatyti specialieji viso paros raciono pakaitalų svoriui kontroliuoti sudėties reikalavimai, grindžiami Europos maisto saugos tarnybos (toliau – Tarnyba) šiuo klausimu pateiktomis naujausiomis mokslinėmis rekomendacijomis (3);

(2) Deleguotajame reglamente (ES) 2017/1798 nustatyta, kad viso paros raciono pakaitaluose svoriui kontroliuoti turi būti ne mažiau kaip 11 g linolo rūgšties ir 1,4 g alfa linoleno rūgšties, o viso paros raciono sudėtyje turi būti ne daugiau kaip 250 mg magnio, kaip nustatyta to reglamento I priedo 4.1, 4.2 ir 6 punktuose;

(3) 2019 m. lapkričio 7 d. Komisija gavo bendrovės „Total Diet & Meal Replacements Europe“ prašymą peržiūrėti Deleguotajame reglamente (ES) 2017/1798 nustatytus linolo rūgšties, alfa linoleno rūgšties ir magnio sudėties reikalavimus kartu su naujų mokslinių įrodymų sąrašu. 2020 m. kovo 10 d. Komisija paprašė Tarnybos įvertinti pateiktus mokslinius įrodymus ir visus kitus turimus svarbius naujus mokslinius įrodymus ir prireikus atnaujinti savo naujausios mokslinės nuomonės išvadas (4) dėl mažiausio linolo rūgšties ir alfa linoleno rūgšties kiekio ir didžiausio leidžiamo magnio kiekio viso paros raciono pakaitaluose svoriui kontroliuoti;

(4) 2021 m. balandžio 15 d. pareiškime dėl papildomų mokslinių įrodymų, susijusių su viso paros raciono pakaitalų svoriui kontroliuoti pagrindine sudėtimi (5), Tarnyba padarė išvadą, kad į viso paros raciono pakaitalus svoriui kontroliuoti nereikia pridėti linolo rūgšties, nes, juos vartojant, krintant svoriui iš riebalinio audinio išsiskiriantis jos kiekis yra pakankamas, kad būtų suvartojamas pakankamas linolo rūgšties kiekis. Tarnyba taip pat padarė išvadą, kad, nors antsvorio turintys arba nutukę žmonės, vartojantys viso paros raciono pakaitalus svoriui kontroliuoti, krintant svoriui maždaug 40 % tinkamo suvartojamo alfa linoleno rūgšties kiekio gali gauti iš riebalinio audinio, su viso paros raciono pakaitalais svoriui kontroliuoti alfa linoleno rūgšties turi būti gaunama ne mažiau kaip 0,8 g per dieną, kad būtų suvartojamas tinkamas jos kiekis. Tarnyba taip pat padarė išvadą, kad bendro didžiausio magnio kiekio viso paros raciono pakaitaluose svoriui kontroliuoti padidinimas iki 350 mg per dieną nekelia susirūpinimo. NET jei magnis gali sukelti viduriavimą, tikimybė, kad dėl suvartoto magnio kiekio sukeltas viduriavimas pasireikš tokio sunkumo, kuris gali būti laikomas keliančiu susirūpinimą antsvorio turintiems ar nutukusiems asmenims, vartojantiems viso paros raciono pakaitalus svoriui kontroliuoti, yra nedidelė, atsižvelgiant į tai, kad tie asmenys dažniau kenčia nuo vidurių užkietėjimo nei nuo viduriavimo;

(5) remiantis Tarnybos išvadomis ir siekiant atsižvelgti į mokslo pažangą, tikslinga panaikinti Deleguotajame reglamente (ES) 2017/1798 nustatytą reikalavimą dėl linolo rūgšties, sumažinti mažiausią alfa linoleno rūgšties kiekį, kurio reikalaujama pagal tą deleguotąjį reglamentą, ir padidinti didžiausią leidžiamąjį magnio kiekį tuose produktuose;

(6) todėl Deleguotojo reglamento (ES) 2017/1798 I priedas turėtų būti atitinkamai iš dalies pakeistas,

PRIĖMĖ ŠĮ REGLAMENTĄ:

1 straipsnis Deleguotojo reglamento (ES) 2017/1798 I priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugpjūčio 30 d. Komisijos vardu Pirmininkė Ursula VON DER LEYEN

(1) OL L 181, 2013 6 29, p. 35.

(2) 2017 m. birželio 2 d. Komisijos deleguotasis reglamentas (ES) 2017/1798, kuriuo Europos Parlamento ir Tarybos reglamentas (ES) Nr. 609/2013 papildomas specialiaisiais viso paros raciono pakaitalų svoriui kontroliuoti sudėties ir informacijos apie juos teikimo reikalavimais (OL L 259, 2017 10 7, p. 2).

(3) EFSA NDA grupė (EFSA dietinių produktų, mitybos ir alergologijos specialistų grupė), 2015 m. Mokslinė nuomonė dėl viso paros raciono pakaitalų svoriui kontroliuoti pagrindinės sudėties (angl. Scientific Opinion on the essential composition of total diet replacement for weight control), EFSA Journal 2015 m.;13(1):3957, ir EFSA NDA grupė (EFSA Dietinių produktų, mitybos ir alergologijos grupė), 2016 m. Mokslinė nuomonė dėl su maistu gaunamo cholino pamatinių verčių (angl. Scientific Opinion on the Dietary Reference Values for choline), EFSA Journal 2016 m.;14(8):4484.

(4) EFSA Journal 2016;14(8):4484.

(5) EFSA NDA grupė (EFSA dietinių produktų, mitybos ir alergologijos specialistų grupė), 2021 m. Statement on additional scientific evidence in relation to the essential composition of total diet replacement for weight control. EFSA Journal 2021 m.;19(4):6494.